KOMMISSIONENS BESLUTNING af 13. december 1995 om godkendelse af Frankrigs programmer for 1996 for udryddelse af anaplasmose og babesiose på Réunion og cowdriose og babesiose på Martinique samt fastsættelse af EF-tilskuddet (Kun den franske tekst er autentisk) (96/66/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets beslutning 90/424/EØF af 26. juni 1990 om visse udgifter på veterinærområdet (1), senest ændret ved beslutning 94/370/EF (2), særlig artikel 24, stk. 6, og

ud fra følgende betragtninger:

I henhold til beslutning 90/424/EØF kan der gives EF-tilskud til udryddelse og overvågning i de franske oversøiske departementer af cowdriose, babesiose og anaplasmose, der overføres af vektorinsekter;

Frankrig har forelagt et program for udryddelse af anaplasmose og babesiose på Réunion og et program for udryddelse af cowdriose og babesiose på Guadeloupe og Martinique;

de supplerende oplysninger, der var nødvendige for at bedømme disse programmer, er i henhold til artikel 24, stk. 4, i beslutning 90/424 EØF blevet meddelt af Frankrig, for så vidt angår programmerne for Réunion og Martinique;

der er ikke modtaget oplysninger med hensyn til programmet for Guadeloupe; programmet for Guadeloupe har derfor ikke kunnet bedømmes fuldstændigt; følgelig kan dette program ikke komme på tale for et EF-tilskud;

programmerne for Réunion og Martinique er blevet gennemgået og har vist sig at være i overensstemmelse med alle EF-kriterierne for sygdomsudryddelse, jf. Rådets beslutning 90/638/EØF af 27. november 1990 om fastsættelse af EF-kriterier for foranstaltninger til udryddelse og overvågning af en række dyresygdomme (3), ændret ved direktiv 92/65/EØF (4);

disse programmer står på listen over programmer for udryddelse og overvågning af dyresygdomme, hvortil der kan gives EF-tilskud i 1996, jf. Kommissionens beslutning 95/434/EF (5);

på baggrund af programmernes betydning for, at EF's dyresundhedsmæssige mål nås, bør EF-tilskuddet sættes til 50 % af de af Frankrig afholdte udgifter, dog højst 600 000 ECU;

EF-tilskuddet tildeles, såfremt foranstaltningerne gennemføres og myndighederne giver alle de nødvendige oplysninger inden for de fastsatte frister;

de i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

1. Det af Frankrig forelagte program for udryddelse af anaplasmose og babesiose på Réunion godkendes for perioden den 1. januar til den 31. december 1996.

2. Det af Frankrig forelagte program for udryddelse af cowdriose og babesiose på Martinique godkendes for perioden den 1. januar til den 31. december 1996.

Artikel 2

Frankrig sætter den 1. januar 1996 de love og administrative bestemmelser i kraft, der er nødvendige for at iværksætte de i artikel 1 omhandlede programmer.

Artikel 3

1. EF-tilskuddet fastsættes til 50 % af de udgifter, Frankrig afholder til at gennemføre de i artikel 1 omhandlede programmer, dog højst

- 150 000 ECU for det i artikel 1, stk. 1, omhandlede program

- 450 000 ECU for det i artikel 1, stk. 2, omhandlede program.

2. EF-tilskuddet ydes

- efter at Kommissionen har modtaget en kvartalssituationsrapport om hvert programs forløb og om de afholdte udgifter

- efter at Kommissionen senest den 1. juni 1997 har modtaget en endelig rapport om den tekniske gennemførelse af hvert program med udgiftsbilag.

Artikel 4

Denne beslutning er rettet til Den Franske Republik.

Udfærdiget i Bruxelles, den 13. december 1995.

På Kommissionens vegne

Franz FISCHLER

Medlem af Kommissionen

(1) EFT nr. L 224 af 18. 8. 1990, s. 19.

(2) EFT nr. L 168 af 2. 7. 1994, s. 31.

(3) EFT nr. L 347 af 12. 12. 1990, s. 27.

(4) EFT nr. L 268 af 13. 7. 1992, s. 54.

(5) EFT nr. L 256 af 26. 10. 1995, s. 57.